Abenkonzo yeAnglican Baphawula Ukwakhiwa kweUniversity 
Abe khona ngobunengi amalunga alelibandla, avele ezigabeni zonke zelizwe, ezophawula ukusungulwa kokwakhiwa kwale iUniversity budgcwazana nje leMarondera
MARONDERA — Lanxa amakholwa ebandla leAnglican eke abhekana lobunzima obukhulu, ngesikhathi behlukuluzwa ngowaxotshwayo kilo uNobert Kunonga, athi alokujabula okukhulu ekuthini usufezeka ngempela umsebenzi wokwakha iUniversity bucwadlana ledolobho leMarondera. Umkhokheli walelibandla eZimbabwe, uBishop Chad Gandiya, uthi kuyisifiso sabo ukuba kuqhutshwe izifundo ezizololonga umuntu abe ngopheleleyo kwezemfundo. Lalokho okuke kwehlela ibandla lakhe uGandiya ethi akuzange kubaphazamise kumbono wabo wokuba ufezeke lumsebenzi wokwakha i-University le. Ukhangelelwe ukuba lendleko lumsebenzi wezigidi ezingamakhulu amabili lengxenye zamadollar-$250million. Abe khona ngobunengi babo amalunga alelibandla, evele ezigabeni zonke zelizwe okubalisa unkosikazi Joice Moyo waseHarare otshengise ukujabulela ukwakhiwa kwale ikholitshi. Umfundisi Samuel Vusumuzi Sifelani, okhokhela ibandla le Malborough ubekhona laye kulomkhosi. Umnumzana John Masuku ongomunye wamalunga alelibandla laye, ekhonza eseHarare. Usichaze njengesehluke kwezinye,ngezifundo ezizotholiswa kiso. Lumahluko yiwo uMasuku athi uzakuphathisa kakhulu ukulolongeni izifundi zaleUniversity,kube ngezanelisa ukuqhuba umsebenzi ngendlela yaphezulu. Le University yakhiwa epulazini le Rufaro Farm elibucwadlana ledolobho le Marondera. UMayor walelidolobha u Councillor Antony Makwindi uthi kuzaphathisa ukuthuthukisa lelidolobha. Okuyinto egcizelelwe ngumgcinisihlalo wekhomidhi ebikhokhela ekuthini ufezeke lumsebenzi,u Proffessor Christopher Mutambirwa. Inkokheli yeAnglican ithi akutsho lutho, ukungabi khona, kwenkokheli zengatsha zikahulumende, emkhosini wokusungula ukwakhiwa kweUniversity le, lanxa bezinxunsiwe. Bekuhlatshelwa, kusinwa, uzulu ejabulela ukufezeka komsebenzi wokusungula ukwakhiwa kwaleUniversity.